गर्मी की छुट्टियों में बच्चों का खेलना बन न जाए जानलेवा, पेरेंट्स 6 बातों का रखें ध्यान
स्कूलों में गर्मियों की छुटि्टयां शुरू हो गई हैं। बच्चे खेलकूद करने के लिए पूरी तरह आजाद हैं। मम्मी पापा अब पढ़ने के लिए न तो डांट लगाएंगे और न ही स्कूल होम वर्क का बच्चों पर दबाव होगा। बस वे अपनी मर्जी से खूब खेलेंगे और उधम काटेंगे।
स्कूलों में गर्मियों की छुटि्टयां शुरू हो गई हैं। बच्चे खेलकूद करने के लिए पूरी तरह आजाद हैं। मम्मी -पापा अब पढ़ने के लिए न तो डांट लगाएंगे और न ही स्कूल होम वर्क का बच्चों पर दबाव होगा। बस वे अपनी मर्जी से खूब खेलेंगे और उधम काटेंगे।
लेकिन हाल ही में हुई इस घटना पर भी गौर कर लीजिए-
बरेली में बच्ची ने कार में खुद को बंद किया, गई जान
यूपी के बरेली जिले में घर के पास दोस्तों के साथ लुका छुपी खेल रही एक बच्ची जैसे ही कार के अंदर छुपी, कार का दरवाजा लॉक हो गया। वह काफी देर तक लॉक खोलने की कोशिश करती रही। लेकिन दम घुटने से उसकी मौत हो गई। घरवालों ने काफी देर बीत जाने पर खोजबीन शुरू की लेकिन तब तक काफी देर हो चुकी थी।
खबर से जुड़े इस पोल में अपनी राय साझा करते चलें
दरअसल बच्चे खेल-खेल में कई ऐसी गलतियां कर बैठते हैं जिनसे हाथ-पैर टूटने या जान जाने तक की नौबत आ जाती है। इसलिए पेरेंट्स के लिए जरूरी है कि वो इन छह चीजों का ध्यान रखें।
1. झाड़ियों में छिपने पर सांप या कीड़ा न काट ले
गर्मियों की छुट्‌टियों में बच्चों को खेलने पर कोई पाबंदी नहीं होती है। ऐसे में वे खुले मैदान और आसपास की जंगल-झाड़ियों में खेलने से कोई गुरेज नहीं करते। फुटबॉल या क्रिकेट की गेंद खेलते-खेलते मैदान के आसपास की झाड़ियों में चली जाए तो बच्चे बिना सोचे समझे ऐसी जगहों में जाकर गेंद लाने से नहीं डरते हैं।
लेकिन ऐसी जगहों पर सांप या किसी जहरीले कीड़े के काटने का हमेशा डर बना रहता है जिसकी वजह से बच्चे की जान भी जा सकती है। ऐसे में बड़ों को यह ध्यान रखना जरूरी हो जाता है कि बच्चे इस तरह से जान जोखिम में न डाल पाएं।
2. तेज झूला झूलने से चोट लगने का खतरा
झूला झूलना बच्चों के पसंदीदा खेलों में से एक है। घर या पार्क में या किसी बड़े पेड़ के नीचे झूला झूलने के लिए बच्चे इंतजार करते दिखते हैं। मगर खेल-खेल में थोड़ी सी लापरवाही बच्चे को गहरी चोट दे सकती है। झूला झूलते वक्त बच्चा अचानक अगर गिर जाए तो हाथ-पैर की हड्‌डी तक टूट जाती है जो कि बच्चे के लिए जीवन भर की दिक्कत बन सकती है।
3. आइस-पाइस खेलते वक्त स्टोर रूम, अलमारी या बॉक्स में छिपना
आइस-पाइस बच्चों के बीच बेहद लोकप्रिय है। इस खेल में एक बच्चा अन्य सभी साथी बच्चों को ढूंढता है। बच्चों को इसमें खूब रोमांच मिलता है। कई बार इस खेल में बच्चे घर के स्टोर रूम, अलमारी, या पुराने बॉक्स में छुप जाते हैं। ऐसी जगहों पर अक्सर छिपकली, बिच्छू या कोई जहरीला कीड़ा होने की आशंका रहती है या फिर इन जगहों पर ऑक्सिजन कम होने से बच्चे का दम भी घुट सकता है।
ऐसे में मम्मी-पापा और घर के बड़ों की जिम्मेदारी बनती है कि समय रहते बच्चों को इस बारे में अवेयर कर दिया जाए ताकि किसी भी अनहोनी को टाला जा सके। दूसरे स्टोर रूम, अलमारी और पुराने बॉक्स की साफ-सफाई का खास ध्यान रखा जाए।
4. पार्क में खेलने के लिए गुड टच-बैड टच सिखाएं
छुटि्टयों में बच्चे पार्क में जाकर खूब खेलते हैं। मगर प्यार भरी बातों के जाल में बच्‍चे अजनबियों के संपर्क में आ सकते हैं। लेकिन उन्हें गुड टच और बैड टच के बारे में बहुत कुछ पता नहीं होता है।
ऐसे में बच्‍चों को खासतौर पर लड़कियों को यौन शोषण के बारे में बताना बहुत जरूरी है। अब लड़कियों ही नहीं लड़कों को भी यौन शोषण का शिकार बनाया जा रहा है इसलिए पेरेंट्स को अपनी बेटी ही नहीं बल्कि बेटे को भी गुड और बैड टच के बारे में बताना चाहिए। बच्‍चे को बताएं कि निजी अंगों को छूना बिल्‍कुल गलत है और अगर कोई उनके साथ ऐसा करता है, तो उन्‍हें अपने पेरेंट्स से तुरंत इसकी शिकायत करनी है।
5. बाउंड्री वॉल पर चढ़ना, पतंग उड़ाना और स्विमिंग के वक्त दें ध्यान
बच्चों को पतंग उड़ाना, बाउंड्र वॉली पर चढ़ना बेहद एक्साइटमेंट देता है। इस दौरान अक्सर जाने-अनजाने में कई हादसे भी हो जाते हैं।
पेरेंट्स और बड़ों को ध्यान देना होगा कि बच्चा वहीं पतंग उड़ाए जिस छत की बाउंड्रीवॉल ऊंची हो या फिर बच्चे को खुले मैदान में पतंग उड़ाने को कहें। साथ ही इस दौरान यह भी देख-रेख रखें कि पतंग उड़ाते समय बच्चा ग्लास कोटेड या चाइनीज मांझे का इस्तेमाल तो नहीं कर रहा है। दरअसल, ग्लास कोटेड मांझे से हाथ कटने का डर बना रहता है।
6. पेरेंट्स फर्स्ट एड बॉक्स तैयार रखें
दिल्ली एनसीआर में मेडिसिन के डॉ. रविकांत चतुर्वेदी के मुताबिक, बच्चों के साथ किसी भी तरह की चोट या फीवर सहित स्वास्थ्य संबंधी कोई दिक्कत होने पर घर में मौजूद फर्स्ट एड बॉक्स बेहद काम आता है। छोटी छोटी चोट, बुखार, इनफेक्‍शन के समय में तुरंत डॉक्‍टर के पास जाना संभव नहीं होता।
ऐसे में ये बॉक्‍स बहुत कारगर रहता है। कई घरों में ये बॉक्‍स तो होता है लेकिन समय-समय पर इसे पेरेंट्स अपडेट नहीं करते जिससे एमरजेंसी के समय मुश्किलों का सामना करना पड़ता है।
यह जरूरी है कि समय समय पर इसे चेक करते रहा जाए और जरूरी चीजों को रीफिल किया जाए। फर्स्ट एड बॉक्स में बैंडेज, एंटीसेप्टिक क्रीम, इलेक्ट्रॉल, ग्लूकोज, थर्मामीटर, बाम, एंटीबायोटिक और पेन किलर दवाइयां और ​​डेटॉल या सेवलॉन जैसी चीजें रखनी चाहिए।